**Súťaž Dráma 2021 pozná mená finalistov**

**|Bratislava, 13. mája 2022 | – 22. ročník súťaže Dráma je úspešne uzavretý.**

**Dráma 2021 – súťaž pôvodných dramatických textov v slovenskom a českom jazyku – bola vyhlásená 1. decembra 2021 a uzávierka súťaže bola 31. januára 2022.**

Organizátormi súťaže **DRÁMA 2021** boli **Divadelný ústav**, **Slovenské národné divadlo**, **Divadlo Jána Palárika** v Trnave, **Štátne divadlo** Košice a **Štúdio 12**, divadelná platforma Divadelného ústavu. Partnerom súťaže je **Rozhlas a televízia Slovenska – Rádio Devín**.

Do **22. ročníka súťaže Dráma 2021** bolo prijatých **46 súťažných dramatických textov**, z toho **33 dramatických textov v slovenskom a 13 textov v českom jazyku**.

Porota v tomto ročníku pracovala v nasledujúcom zložení: **Mário Drgoňa** (lektor dramaturgie Činohry Slovenského národného divadla a predseda poroty), **Marta Ljubková** (šéfdramaturgička Národného divadla v Prahe), **Lucia Mihálová** (dramaturgička Divadla Jána Palárika v Trnave), **Lukáš Kopas** (lektor dramaturgie Štátneho divadla Košice) a **Vladislava Fekete** (riaditeľka Divadelného ústavu).

Porota súťaže Dráma 2021 rozhodla nasledovne:

Finalistami tohto ročníka súťaže DRÁMA 2021 sú (v abecednom poradí):

* **Jakub Čermák: *Očistec si zaslouží každý***
* **Tomáš Hájek: *Sammuma***
* **Dominik Reisel: *Ľudia nikdy nezomrú***

Finálové texty budú prezentované vo forme scénického čítania na podujatí **Trojboj**, ktoré sa uskutoční **21. mája 2022 o 15.00 hod. v Modrom salóne Slovenského národného divadla v Bratislave**, v rámci festivalu Nová dráma/New Drama 2022.

Režisérom Trojboja bude tento rok etablovaný divadelný režisér a umelecký **šéf Divadla Jána Palárika** v Trnave, **Juraj Bielik**.

Účinkovať budú profesionálni herci ako **Katarína Šafaříková**, **Tomáš Vravník** a **Martin Hronský**.

Meno víťaza súťaže DRÁMA 2021 sa dozvieme **21. mája 2022** počas záverečného slávnostného odovzdávania festivalových ocenení v rámci festivalu Nová dráma/New Drama 2022. Počas tohto večera udelia svoje ceny aj **Činohra Slovenského národného divadla**, **Štátne divadlo** Košice, **Divadlo Jána Palárika** v Trnave, **Štúdio 12** a partner súťaže **Rádio Devín**.

---

**V prípade ďalších doplňujúcich otázok je vám k dispozícii:**

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: jana.dugasova@theatre.sk